Anders Fogh Rasmussen (V), 2005-11-16:
Den internationale terrorisme er vor tids store trussel.
Den er ikke blot en trussel mod uskyldige menneskers liv og helbred.
Den er en trussel mod vores måde at leve på, en trussel mod vores grundlæggende værdier.
Truslen er markant, men vi vil ikke lade os kue.
Siden terrorangrebene i USA den 11. september 2001 er der taget en række initiativer til at styrke det danske samfund mod terrortruslen.
Regeringen nedsatte derfor en arbejdsgruppe, der skulle foretage denne gennemgang.
Rapporten fra arbejdsgruppen blev offentliggjort den 3. november.
På baggrund af rapporten præsenterer regeringen i dag en handlingsplan for det videre arbejde.
Som det fremgår, er der efter regeringens opfattelse grundlag for at arbejde målrettet videre med at konkretisere og gennemføre langt størstedelen af arbejdsgruppens anbefalinger.
Der er dog enkelte af anbefalingerne, som kræver nærmere overvejelser, før regeringen kan tage politisk stilling.
En stor del af handlingsplanen har til formål at styrke politiets og efterretningstjenesternes mulighed for at forebygge og efterforske terrorhandlinger.
Vi er her inde på initiativer, hvor vi meget nøje må overveje forholdet mellem sikkerheden for os alle og retssikkerheden for den enkelte.
For regeringen er det afgørende, at der i det videre arbejde bliver fundet den rette balance mellem disse hensyn.
Det er ikke et spørgsmål, om der er behov for at øge sikkerheden i det danske samfund, men om, hvordan vi gør det.
Vi kan kun bekæmpe terror effektivt ved en langsigtet indsats.
Regeringens overordnede strategi består derfor af tre led: Vi skal forebygge opbakning og rekruttering til terrorisme gennem vores internationale engagement og gennem en aktiv integrationspolitik herhjemme, vi skal bekæmpe terrorister og terrornetværk og afskære dem adgang til penge og materialer, og så skal vi forberede os på, at terrorangreb kan finde sted; det kræver et robust beredskab, der kan mindske konsekvenserne af et terrorangreb.
Det første led er at forebygge rekruttering og støtte til terrorisme.
Gennem vores aktive udenrigspolitik søger vi at imødegå de forhold, der ude i verden kan danne grobund for opbakning til terrorisme.
Det sker ved et stærkt samarbejde med andre lande og organisationer, der bekæmper terrorismen på tværs af landegrænser, det sker ved vores betydelige udviklingsbistand – jeg vil gerne understrege, at man ikke kan sætte lighedstegn mellem fattigdom i verden og terrorisme, men terrorister kan forsøge at legitimere deres ugerninger ved at henvise til grundlæggende sociale, politiske og økonomiske spændinger og problemer, og derfor er det vigtigt at skabe en mere lige udvikling i verden – og det sker ved at medvirke i fredsbevarende operationer, hvor genopbygningen af Afghanistan, Irak og Sudan er vigtige bidrag til at bringe landene på fode og integrere dem i det internationale samarbejde, herunder samarbejdet om bekæmpelse af terrorisme.
Endvidere har vi med Det Arabiske Initiativ startet en vigtig dialog med de arabiske lande og med Iran.
I den forløbne måned er vi blevet bekendt med, at den radikalisering, vi har set i visse islamiske miljøer i Europa, måske også finder sted her i Danmark.
Det er dybt bekymrende for samfundet som helhed og for den store gruppe af moderate muslimer, som lever, arbejder og bidrager aktivt til det danske samfund, for ekstremister er en trussel mod alle danskere, uanset herkomst og uanset religiøs baggrund.
Jeg vil derfor slå fast, at danske muslimer og indvandrere i Danmark er afgørende allierede i kampen mod terrorisme.
Sammen kan vi vinde den.
Vi skal forebygge, at unge mennesker føler sig tiltrukket af ekstremisternes ideologi, og det kræver, at vi fremmer dialogen og imødegår radikalisering i visse muslimske miljøer.
Det andet led i regeringens overordnede strategi er, at vi skal have de nødvendige instrumenter til at bekæmpe terrorister og terrornetværk.
Justitsministeren vil komme nærmere ind på nogle af disse forslag.
Og så er det af afgørende vigtighed, at danske myndigheder er organiseret rigtigt og har et stærkt samarbejde.
Det drejer sig ikke mindst om samarbejdet mellem Politiets Efterretningstjeneste og Forsvarets Efterretningstjeneste.
Regeringen har i de forløbne år tilført øgede ressourcer til efterretningstjenesterne til bekæmpelse af terrorisme.
Målet er, at vi hele tiden er et eller gerne to skridt foran dem, som vi er oppe imod.
Endelig er det tredje led i regeringens overordnede strategi, at vi skal forberede os på, at terrorhandlinger kan ramme Danmark eller danske interesser, og derfor skal vi have et velfungerende beredskab, som i videst muligt omfang kan begrænse følgerne af et angreb.
Samtidig skal vi beskytte sårbare områder og sektorer, hvor risikoen for angreb er høj, og hvor følgerne vil være særlig alvorlige.
Arbejdet med at styrke beredskabet er allerede godt i gang.
Regeringen har besluttet at styrke den centrale koordinering af en kriseindsats ved at etablere en national og en international stab.
Endvidere forberedes der landsdækkende radiokommunikation, som vil omfatte alle beredskabsaktører.
Og endelig er det besluttet at etablere et særligt institut, der skal styrke håndteringen af hændelser med kemiske, biologiske, radiologiske eller nukleare stoffer.
Som det fremgår af handlingsplanen, er regeringen imidlertid klar til at tage yderligere initiativer, herunder med hensyn til at styrke kommunikation med befolkningen i tilfælde af en krisesituation.
Med denne handlingsplan kommer regeringen med sit udspil til en proces, som i løbet af de kommende år vil føre til en styrkelse af det danske samfunds indsats og beredskab mod terror.
Vi lægger op til initiativer inden for en række områder; nogle kan vi gennemføre administrativt, mens andre kræver ændringer af lovgivningen.
Andre forslag vil følge i den kommende folketingssamling.
Vi har et fælles ansvar for at sikre vores samfund og de demokratiske værdier, som det bygger på.